Брюксел, 5.2.2010

COM(2010)12 окончателен

2010/0004 (COD)

Предложение за

РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА

относно финансовото участие на Европейския съюз в Международния фонд за Ирландия (2007—2010 г.)

ОБЯСНИТЕЛЕН МЕМОРАНДУМ

Контекст на предложението

- Основания и цели на предложението

Европейският съюз предоставя финансово участие в Международния фонд за Ирландия (IFI) от 1989 г. насам. За периода 2005—2006 г., в съответствие с Регламент (ЕО) № 177/2005 на Съвета от 24 януари 2005 г. относно финансовото участие на Общността в Международния фонд за Ирландия[1], от бюджета на Общността са заделени по 15 милиона евро за всяка от двете години. Срокът на действие на посочения регламент изтече на 31 декември 2006 г. и той беше заменен с Регламент (ЕО) № 1968/2006 на Съвета от 21 декември 2006 г. относно финансовото участие на Общността в Международния фонд за Ирландия (2007—2010 г.)[2]. Като всички предходни регламенти, регламентът беше приет на основание член 308 от Договора за създаване на Европейската общност.

Европейският парламент счете, че регламентът е трябвало да бъде приет на основание член 159, параграф 3 от Договора за създаване на Европейската общност (настоящ член 175 от Договора за функционирането на Европейския съюз) и подаде жалба за отмяна[3] до Съда на Европейските общности. На 3 септември 2009 г. Съдът се произнесе с решение, в което постанови, че като правно основание следват да бъдат използвани едновременно член 159, параграф 3 и член 308, поради което отмени Регламент (ЕО) № 1968/2006 на Съвета и изиска от институциите да приемат заменящ регламент с двойно правно основание.

В съответствие с решението на Съда Европейската комисия представя ново предложение за регламент.

За разлика от отменения регламент, в съображенията на предложението за нов регламент е отразено двойното правно основание. Всички членове се запазват, но в член 12 е предвидено прилагане с обратна сила на член 6, тъй като в отменения регламент същият член предвиждаше представянето на стратегия за прекратяване пред Комисията най-късно през юни 2008 г. Споменатата стратегия за прекратяване действително беше представена на Комисията и одобрена.

- Общ контекст

Международният фонд за Ирландия (IFI) беше създаден през 1986 г., за да допринесе за изпълнението на член 10, буква а) от англо-ирландското споразумение от 15 ноември 1985 г., който гласи, че „ двете правителства следва да си сътрудничат за насърчаване на икономическото и социално развитие на тези области и в двете части на Ирландия, които са най-сериозно пострадали от последиците от нестабилността през последните години, и следва да разгледат възможностите за осигуряване на международна подкрепа за тази цел“ .

Целите на IFI са „да подпомогне икономическия и социален напредък и да насърчи контактите, диалога и помирението между националистите и юнионистите в цяла Ирландия“[4].

След като по-рано САЩ и други държави предоставиха финансови средства, Европейският съюз, като призна, че целите на IFI отразяват неговите собствени, реши да окаже практическо съдействие в подкрепа на инициативата и започна да предоставя финансово участие за IFI през 1989 г. Финансирането от ЕС възлиза на близо 58 % от годишно финансиране на фонда през 2008 г. и 40 % от общото финансиране до момента. От началото на 1989 г. Комисията се представлява от наблюдател на всички заседания на Съвета на IFI.

Политическият контекст в региона еволюира през годините. През 1994 г. главните паравоенни групи обявиха прекратяване на военните действия и през април 1998 г. със споразумението от Белфаст („Споразумението от Разпети петък“) беше постигната политическа договореност за мирен процес, включително и за делегиране на правомощия на Асамблеята и Изпълнителния орган на Северна Ирландия, които бяха създадени в края на 1999 г. Въпреки това броят на инцидентите на религиозна основа, заплашващи сигурността, все още е значителен, а психологическото и практическо разделение между основните общности расте. Независимо от постигнатия значителен напредък през последното десетилетие, четирикратното суспендиране на делегираните правомощия е доказателство за заплахите и несигурността, съпътстващи мирния процес в региона.

В този контекст икономическото и социалното развитие в подкрепа на мира и помирението на най-ниско равнище представлява дългосрочен процес.

Международният фонд призна, че настоящото равнище на международна подкрепа не може да бъде запазено за неограничен период от време и реши да не търси финансово подпомагане от дарителите след 2010 г. През 2005 г. Фондът извърши преглед на своята организационна структура и приоритети с цел да преформулира мисията си в светлината на новите факти и прие стратегическа рамка, от която се ръководи през заключителната фаза от дейността си. Тази стратегия е озаглавена „Sharing this Space“ („Споделяне на това пространство“) и представлява стратегическа рамка за действие за периода 2006—2010 г. През този период Фондът насочва усилията си към области, в които нуждата от тях е най-осезаема, и се стреми да осигури устойчивост на дейностите си в дългосрочен план.

- Съществуващи разпоредби в областта

Не се прилага

- Съгласуваност с други политики

В качеството си на инструмент за постигане на тази цел IFI допълва дейностите, провеждани по програмите на ЕС за мир и помирение в Северна Ирландия и граничните райони на Ирландия („PEACE I“ 1995—1999 г., „PEACE II“ 2000—2006 г. и „PEACE III“ 2007—2013 г.).

Резултати от консултации със заинтересованите страни и оценки на въздействието

- Консултации

Не се прилага

- Събиране и използване на експертни становища

В съответствие с Регламент (ЕО) № 177/2005[5] на Съвета, отмененият регламент беше изготвен въз основа на придружаващия го Доклад до бюджетния орган, съдържащ оценка на дейностите на IFI[6]. Докладът съдържаше оценка на дейностите на Фонда, като бе използван експертният опит на Комисията при извършването на анализ на информацията и при събирането на данни:

- от постоянния мониторинг на Фонда от страна на Комисията;

- от посещения по проекти и инспекции от Комисията по време на заседанията на Съвета на IFI;

- от страна на ръководството на Фонда и ръководители на проекти;

- от доклади и проучвания, изготвени от Фонда.

В доклада до бюджетния орган беше признат изключително ценният и положителен принос на дейностите на IFI в подкрепа на мира и помирението в региона и, следователно, за постигането на неговите цели. Според заключенията на доклада:

„Комисията е на мнение, че след 2006 г. финансирането следва да бъде предоставяно въз основа на заключенията в доклада, които могат да бъдат включени или в бъдещия регламент на Съвета относно финансовото участие на ЕО в IFI, или в други подходящи средства за сътрудничество между Комисията и IFI“.

- Оценка на въздействието

Предвид факта че настоящият заменящ регламент се приема в изпълнение на решение на Съда относно избора на правно основание и предвид факта че не се изменят разпоредби от регламента, провеждането на оценка на въздействието не беше счетено за пропорционално.

Правни елементи на предложението

- Правно основание

Член 175 и член 352, параграф 1 от Договора за функционирането на Европейския съюз

- Избор на инструменти

Предложеният инструмент е регламент, заменящ отменения с решението на Съда регламент.

Отражение върху бюджета

Предложението предвижда финансово участие на ЕС в IFI в размер на 15 млн евро годишно за четиригодишния период 2007—2010 г. Следователно така предложеният нов период ще приключи през 2010 г., което ще съвпадне с последната година, през която Фондът ще потърси финансова помощ от дарителите.

2010/0004 (COD)

Предложение за

РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА

относно финансовото участие на Европейския съюз в Международния фонд за Ирландия (2007—2010 г.)

ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,

като взеха предвид Договора за функционирането на Европейския съюз, и по-специално член 175 и член 352, параграф 1 от него,

като взеха предвид предложението на Европейската комисия[7],

като взеха предвид становището на Комитета на регионите[8],

като взеха предвид становището на Европейския икономически и социален комитет[9],

след като изпратиха предложението до националните парламенти,

в съответствие с процедурите, предвидени в член 294 и член 352, параграф 1 от Договора,

като се има предвид, че:

(1) Международният фонд за Ирландия (наричан по-нататък „Фондът“) е създаден през 1986 г. със Споразумението между правителството на Ирландия и правителството на Обединеното кралство Великобритания и Северна Ирландия от 18 септември 1986 г. относно Международния фонд за Ирландия (наричано по-нататък „Споразумението“), за да подпомага икономическия и социален напредък, да насърчи контактите, диалога и помирението между националистите и юнионистите в цяла Ирландия в изпълнение на една от целите, изложени в англо-ирландското споразумение от 15 ноември 1985 г.

(2) Признавайки, че целите на Фонда отразяват неговите собствени цели, Съветът предоставя финансово участие за Фонда от 1989 г. насам. За периода 2005—2006 г., в съответствие с Регламент (ЕО) № 177/2005 на Съвета от 24 януари 2005 г. относно финансовото участие на Общността в Международния фонд за Ирландия, от бюджета на Общността са заделени по 15 милиона евро за всяка от двете години[10]. Срокът на действие на посочения регламент изтече на 31 декември 2006 г.

(3) Оценките, направени в съответствие с член 5 от Регламент (ЕО) № 177/2005, потвърждават необходимостта от по-нататъшна подкрепа на дейностите на Фонда, като продължава засилването на съвместната работа по целите и координацията с интервенциите по линия на структурните фондове, и особено със Специалната програма за мир и помирение в Северна Ирландия и граничещите с Ирландия графства (наричана по-нататък „програма PEACE“), създадена в съответствие с Регламент (ЕО) № 1260/1999 на Съвета от 21 юни 1999 г. относно определянето на общи разпоредби за структурните фондове[11].

(4) За мирния процес в Северна Ирландия е необходимо подкрепата от Съюза за Фонда да продължи и след 31 декември 2006 г. Като признание за специалните усилия в полза на мирния процес, за програмата PEACE е отпусната допълнителна подкрепа от структурните фондове за периода 2007—2013 г., съгласно параграф 22 от приложение II към Регламент (ЕО) № 1083/2006 на Съвета за определяне на общи разпоредби за Европейския фонд за регионално развитие, Европейския социален фонд и Кохезионния фонд и за отмяна на Регламент (ЕО) № 1260/1999[12].

(5) На заседанието си в Брюксел на 15 и 16 декември 2005 г. Европейският съвет призова Комисията да предприеме необходимите стъпки с оглед продължаване на подкрепата на Общността за Фонда при навлизането му в решаващата заключителната фаза от неговата дейност до 2010 г.

(6) Основната цел на настоящия регламент е да подкрепи мира и помирението чрез по-широка гама от дейности от вече обхванатите от структурните фондове, която да излиза извън сферата на политиката за икономическо и социално сближаване на Съюза.

(7) Участието на Съюза във Фонда следва да бъде във формата на финансови вноски за годините 2007, 2008, 2009 и 2010, като те ще бъдат преустановени по същото време, когато Фондът прекрати съществуването си.

(8) При отпускане на средствата от участието на Съюза Фондът следва да даде приоритет на проектите от трансграничен и трансобщностен характер, така че да допълни дейностите, финансирани по програмата PEACE за периода 2007—2010 г.

(9) Съгласно споразумението всички участващи със финансови средства във Фонда участват като наблюдатели на заседанията на съвета на Международния фонд за Ирландия.

(10) Крайно необходимо е да се осигури ефективна координация между дейностите на Фонда и дейностите, финансирани от структурните фондове, предвидени в член 175 от Договора, и по специално програма PEACE.

(11) По смисъла на точка 38 от Междуинституционалното споразумение от 17 май 2006 г. между Европейския парламент, Съвета и Комисията за бюджетна дисциплина и добро финансово управление[13], в настоящия регламент е включена референтна финансова сума за целия срок на програмата, без това да засяга правомощията на бюджетния орган така както са определени в Договора.

(12) Размерът на участието на Съюза във фонда следва да бъде 15 милиона евро за всяка една от годините 2007, 2008, 2009 и 2010, изразени в текущи стойности.

(13) Стратегията на Фонда за заключителната фаза от неговата дейност (2006—2010 г.) и озаглавена „Споделяне на това пространство“ („Sharing this Space“) е съсредоточена върху четири ключови области: изграждане на основи за помирение в най-маргинализираните общности, изграждане на мостове за контакти между разделените общности, напредък в посока на по-висока степен на интеграция на обществото и оставяне на наследство. Следователно крайната цел на Фонда и на настоящия регламент е да се насърчи помирението между общностите.

(14) Подкрепата от Съюза ще допринесе за засилване на солидарността между държавите-членки и между техните граждани.

(15) Помощта от Фонда следва да се счита за ефективна само ако осигурява устойчиво икономическо и социално подобрение, а не се използва като заместител на други публични или частни разходи.

(16) С Регламент (ЕО) № 1968/2006 на Съвета от 21 декември 2006 г. относно финансовото участие на Общността в Международния фонд за Ирландия (за периода 2007—2010 г.)[14] беше определена финансовата референтна сума за осъществяване на дейностите по Фонда през периода 2007—2010 г.

(17) С решението си от 3 септември 2009 г. по дело C-166/07 ( Европейски парламент/ Съвет и Комисия )[15] Съдът на Европейските общности отмени Регламент (ЕО) № 1968/2006, който имаше за основание единствено член 308 от Договора за създаване на Европейската общност, като постанови, че подходящото правно основание са едновременно член 159 и член 308 от Договора за създаване на Европейската общност. Независимо от това Съдът постанови също, че правните последици на Регламент (ЕО) № 1968/2006 се запазват до влизането в сила в разумен срок на нов регламент, приет въз основа на релевантно правно основание, и че отмяната на Регламент (ЕО) № 1968/2006 не трябва да засяга действителността на извършените плащания и на гаранциите, предоставени по силата на същия регламент,

ПРИЕХА НАСТОЯЩИЯ РЕГЛАМЕНТ:

Член 1

Референтната финансова сума за изпълнението на дейностите по линия на Международния фонд за Ирландия (наричан по-долу „Фондът“) за периода 2007—2010 г. е 60 милиона евро.

Ежегодните бюджетни кредити се одобряват от бюджетния орган в границите на финансовата рамка.

Член 2

Средствата се използват от Фонда в съответствие със Споразумението от 18 септември 1986 г. между правителството на Ирландия и правителството на Обединеното кралство Великобритания и Северна Ирландия относно Международния фонд за Ирландия (наричано по-нататък „Споразумението“).

При отпускане на средствата Фондът дава приоритет на проекти от трансгранично и трансобщностно естество, така че да допълва дейностите, финансирани от структурните фондове и особено тези от програмата PEACE, осъществявани в Северна Ирландия и граничните графства на Ирландия (по-нататък наричана „програма PEACE“).

Средствата се използват с цел устойчиво икономическо и социално подобрение в засегнатите области. Те не се използват като заместител на други публични или частни разходи.

Член 3

Комисията представлява Съюза като наблюдател на заседанията на Съвета на Фонда.

Фондът се представлява като наблюдател на заседанията на Комитета по мониторинг на програмата PEACE и на други интервенции по линията на структурните фондове, когато това е целесъобразно.

Член 4

В сътрудничество със Съвета на Фонда Комисията определя подходящите процедури за насърчаване координацията на всички равнища между Фонда и управляващите и изпълнителните органи, учредени съгласно съответните интервенции по линия на структурните фондове, и по-специално по програмата PEACE.

Член 5

В сътрудничество със Съвета на Фонда Комисията определя подходящите процедури за публичност и информация, за да осведоми за участието на Съюза в проекти, финансирани от Фонда.

Член 6

Най-късно до 30 юни 2008 г. Фондът представя на Комисията стратегията си за прекратяване на дейностите си, включително:

а) план за действие с насрочени плащания и предвидена дата за ликвидация;

б) процедура за освобождаване от поети задължения;

в) третиране на остатъчни суми и лихви, получени при прекратяване на дейността на Фонда.

Последващите плащания към Фонда зависят от одобрението от страна на Комисията на стратегията за прекратяване на дейността. Ако тази стратегия не бъде представена до 30 юни 2008 г., плащанията към Фонда се прекратяват до получаването ѝ.

Член 7

1. Фондът се управлява от Комисията.

Съгласно параграф 2 годишното участие се изплаща на вноски, както следва:

а) първо авансово плащане в размер на 40 % се извършва след като Комисията е получила гаранция, подписана от председателя на Съвета на Фонда, че Фондът изпълнява условията за предоставяне на участие, посочени в настоящия регламент;

б) второ авансово плащане в размер на 40 % шест месеца по-късно;

в) последно плащане в размер на 20 %, след като Комисията получи и одобри годишния отчет за дейността и одитираните отчети на Фонда за въпросната година.

2. Преди изплащането на вноска Комисията провежда оценка на финансовите нужди на Фонда въз основа на паричния баланс на Фонда към падежа. Ако след тази оценка финансовите нужди на Фонда не обосновават изплащането на някоя от вноските, съответното плащане временно се преустановява. Комисията преразглежда това решение въз основа на нова информация, предоставена от Фонда и продължава плащанията, след като бъдат приети за обосновани.

Член 8

Средства от Фонда могат да бъдат отпуснати за операция, за която се получава или следва да се получи финансово подпомагане по интервенция по линия на структурните фондове, само ако сумата по това финансово подпомагане, плюс 40 % от участието на Фонда, не надхвърлят 75 % от общите приемливи разходи за операцията.

Член 9

На Комисията следва да се предаде окончателен доклад шест месеца преди датата на ликвидация, предвидена в стратегията за прекратяване, посочена в член 6, първи параграф, буква а) или шест месеца след последното плащане от Съюза, в зависимост от това коя е по-ранната от двете дати и следва да включва цялата необходима информация, която позволява на Комисията да оцени изпълнението на подпомагането и постигането на целите.

Член 10

Участието за последната година се изплаща след анализа на финансовите нужди, посочен в член 7, параграф 2 и при условие че работата на Фонда е в съответствие със стратегията за прекратяване, предвидена в член 6.

Член 11

Крайната дата за приемане на разходи е 31 декември 2013 г.

Член 12

Настоящият регламент влиза в сила на […] ден след публикуването му в Официален вестник на Европейския съюз .

Член 6 се прилага от 1 януари 2007 г.

Срокът на действие на настоящия регламент изтича на 31 декември 2010 г.

Настоящият регламент е задължителен в своята цялост и се прилага пряко във всички държави-членки.

Съставено в Брюксел, […].

За Европейския парламент За Комисията

Председател Председател […] […]

ФИНАНСОВ РАЗЧЕТ НА ЗАКОНОДАТЕЛНОТО ПРЕДЛОЖЕНИЕ

Област на политика: REGIO Дейност: Други регионални действия |

Наименование на действието: Финансово участие на Съюза в Международния фонд за Ирландия (2007—2010 г.) |

1. БЮДЖЕТЕН(-НИ) РЕД(-ОВЕ) +НАИМЕНОВАНИЕ(-Я)

13.03.12

2. ОБЩИ ДАННИ

2.1. Общ размер на сумата, отпусната за действие (част Б): 60 милиона евро за поети задължения

2.2. Период на прилагане: 2007—2010 г.

2.3. Цялостна и многогодишна предварителна оценка на разходите:

а) План за усвояване на бюджетните кредити за поети задължения/за плащания (финансова интервенция) ( вж. точка 6.1.1 )

в милиони евро ( до третия знак след десетичната запетая )

[Година n] 2007 | [n+1] 2008 | [n+2] 2009 | [n+3] 2010 | [n+4] | [n+5 и следващи] | Общо |

Поети задължения | 15 | 15 | 15 | 15 | 60 |

Плащания | 15 | 15 | 15 | 15 | 60 |

б) Разходи за техническа и административна помощ и подкрепа ( виж точка 6.1.2 )

Поети задължения |

Плащания |

Междинна сума а+б |

Поети задължения | 15 | 15 | 15 | 15 | 60 |

Плащания | 15 | 15 | 15 | 15 | 60 |

в) Общо финансово въздействие на разходите за човешки ресурси и на други административни разходи (виж точки 7.2 и 7.3)

Поети задължения/плащания | 0,042 | 0,042 | 0,042 | 0,042 |

ОБЩО а) + б) + в) |

Поети задължения | 15,042 | 15,042 | 15,042 | 15,042 | 60,168 |

Плащания | 0,042 | 0,042 | 15,042 | 15,042 | 15 | 15 | 60,168 |

2.4. Съвместимост с финансовото планиране и финансовата перспектива

Предложението е съвместимо със съществуващото финансово планиране.

2.5. Финансово въздействие върху приходите:

Предложението няма финансови последици (включва техническите аспекти, свързани с прилагането на дадена мярка).

3. БЮДЖЕТНИ ХАРАКТЕРИСТИКИ

Вид разход | Нов | Участие на ЕАСТ | Вноски на държавите кандидатки | Наименование във финансовата перспектива |

Незадължителен | Дифер. | НЕ | НЕ | НЕ | 1A |

4. ПРАВНО ОСНОВАНИЕ

Член 352, параграф 1 и член 175 от Договора

5. ОПИСАНИЕ И ОСНОВАНИЯ

5.1. Необходимост от интервенция на Съюза

5.1.1. Цели

Насърчаване на контактите, диалога и помирението между националистите и юнионистите в цяла Ирландия и подпомагане на икономическия и социален напредък на двете общности.

5.1.2. Основания за дейността

Признавайки, че целите на Фонда отразяват неговите собствени цели, Европейският съюз предоставя финансово участие за IFI в подкрепа на мирния процес от 1989 г. насам. Към настоящия момент ЕС е предоставил за Фонда 289 милиона евро.

На заседанието си в Брюксел на 15 и 16 декември 2005 г. Европейският съвет призова Комисията да предприеме необходимите стъпки с оглед продължаване на подкрепата на Общността за Фонда при навлизането му в решаващата заключителна фаза от неговата дейност до 2010 г., последната година, през която Фондът ще потърси финансово участие от дарителите.

Продължаването на това финансиране за още четири години до края на съществуването на IFI е израз на явната подкрепа на ЕС за мирния процес в Северна Ирландия.

5.2. Планирано действие и мерки за бюджетна интервенция

- Насърчаване на контактите, диалога и помирението между националистите и юнионистите в цяла Ирландия и подпомагане на икономическия и социален напредък на двете общности.

- Фондът извършва дейността си предимно в Северна Ирландия и в граничните райони на Ирландия; дейностите по него са насочени към определени области в неравностойно положение.

- За подобрен анализ на дейностите на Фонда, вж. Доклад на Комисията COM(2006) 563 от 12 октомври 2006 г. и приложенията към него.

5.3. Методи на изпълнение

Съвместно управление с международни организации.

При условие, че е направена оценка на финансовите нужди на Фонда, годишното участие се изплаща на вноски, разпределени както следва: в съответствие с регламента на Съвета първото авансово плащане в размер на 40 % се извършва след като Комисията получи гаранция, подписана от председателя на Съвета на Фонда; второ авансово плащане в размер на 40 % се извършва шест месеца по-късно и едно последно плащане в размер на 20 % се извършва след като Комисията получи и одобри годишния отчет за дейността и одитираните отчети на Фонда за въпросната година.

6. ФИНАНСОВО ОТРАЖЕНИЕ

6.1. Общо финансово въздействие върху Част Б — (през целия период, за който е извършено планиране)

6.1.1. Финансова интервенция

Поети задължения (в милиони евро до третия знак след десетичната запетая)

Разбивка | [Година n] 2007 | [n+1] 2008 | [n+2] 2009 | [n+3] 2010 | [n+4] | [n+5 и следващи] | Общо |

Дейност 1 | 15 | 15 | 15 | 15 | 60 |

Дейност 2 |

и т. н. |

ОБЩО | 15 | 15 | 15 | 15 | 60 |

6.1.2. Техническа и административна помощ, разходи за подпомагане и за ИТ (бюджетни кредити за поети задължения)

Не е приложимо.

6.2. Изчисляване на разходите по мярка, предвидена в част Б (през целия период, за който е извършено планиране)

Не е приложимо.

7. ВЪЗДЕЙСТВИЕ ВЪРХУ РАЗХОДИТЕ ЗА ПЕРСОНАЛ И АДМИНИСТРАЦИЯ

7.1. Въздействие върху човешките ресурси

Видове длъжности | Персонал, разпределен за управление на действието – налични и/или допълнителни ресурси | Общо | Описание на задачите, произтичащи от действието |

Брой постоянни длъжности | Брой временни длъжности |

Длъжностни лица и временно наети служители | А Б В | 0,2 0,1 | 0,2 0,1 | При необходимост може да бъде приложено по-пълно описание на задачите. |

Други човешки ресурси |

Общо | 0,3 | 0,3 |

7.2. Общо финансово въздействие на човешките ресурси

Вид човешки ресурси | Сума (в евро) | Метод на изчисление * |

Длъжностни лица Временно нает персонал | 32400 | 0,3 * €108000 |

Други човешки ресурси (посочете бюджетен ред) |

Общо | 32400 |

Нуждите от административни и човешки ресурси ще бъдат удовлетворявани в рамките на средствата, които могат да бъдат отпуснати на управляващата генералната дирекция в рамките на годишната процедура за отпускане на средства, като се имат предвид бюджетните ограничения.

7.3. Други административни разходи, произтичащи от действието

Бюджетен ред (номер и наименование) | Сума (в евро) | Метод на изчисление |

Общо отпуснати средства (Дял А7) A0701 — Командировки A07030 — Заседания A07031 — Задължителни комитети A07032 — Незадължителни комитети A07040 — Конференции А0705 — Проучвания и консултации Други разходи (посочете) Одит | 8000 1600 | €800 * 10 годишно (5 командировки, всяка със средна продължителност от 2 дни) €800 * 2 годишно |

Информационни системи (A-5001/A-4300) |

Други разходи – Част А (посочете) |

Общо | 9600 |

Сумите представляват общите разходи за дванадесет месеца.

I. Общо годишно (7.2 + 7.3) II. Продължителност на действието III. Общо разход за действието (ІxІІ) | 42000€ 4 години 168000€ |

8. ПОСЛЕДВАЩИ ДЕЙСТВИЯ И ОЦЕНКА

8.1. Последващи действия

Комисията осъществява мониторинг на дейностите на Фонда посредством постоянното си присъствие в Съвета като наблюдател и приема документите от заседанията на Консултативния комитет на IFI. Освен това дейностите на Фонда се контролират от контролните и одитни служби на ГД Регионално развитие. Показатели за резултата са броят и стойността на проектите, одобрени от IFI.

Всяка година IFI представя пред Комисията своя годишен счетоводен отчет и отчет за дейността, който трябва да отговаря на изискванията на Комисията, за да продължи изплащането на средства към Фонда. Освен това преди плащанията Комисията провежда оценка на финансовите нужди на фонда въз основа на паричния баланс на Фонда към падежа.

Предвид че Фондът ще прекрати съществуването си към 2010 г., от него беше поискано да представи пред Комисията стратегия за прекратяване на дейностите на Фонда и последващите плащания от Комисията към Фонда ще зависят от одобрението на стратегията за прeкратяване на дейността от страна на Комисията. Стратегията беше одобрена от Комисията през септември 2009 г. Като част от пакета по прекратяването Фондът ще представи цялата необходима информация, която би позволила на Комисията да оцени изпълнението на помощта и степента на постигане на целите.

8.2. Оценка

Оценка на дейностите на Фонда се съдържа в Доклад на Комисията COM(2006) 563 от 12 октомври 2006 г.

9. МЕРКИ ЗА БОРБА С ИЗМАМИТЕ

Комисията е представена в Съвета на Фонда и окончателното годишно плащане се извършва едва след получаването и приемането на годишния отчет и одитираните счетоводни отчети на Фонда. Освен това дейностите на Фонда се контролират от одитните и контролни служби на ГД Регионално развитие.

[1] OВ L 30, 3.2.2005 г., стр. 1-3.

[2] ОВ L 409, 2006 г., стр. 86.

[3] Дело C-166/07.

[4] Споразумение между правителствата на Обединеното кралство Великобритания и Северна Ирландия и правителството на Ирландия относно Международния фонд за Ирландия, 18 септември 1986 г. (последно изменено на 10 октомври 2000 г.); UK Treaty Series N°58 (1987) Cm 266 / Republic of Ireland N°1 (1986) Cmnd 9908.

[5] OВ L 30, 3.2.2005 г., стр. 1—3.

[6] COM(2006)563, 12.10.2006 г.

[7] ОВ C […].

[8] ОВ C […].

[9] ОВ C […].

[10] OВ L 30, 3.2.2005 г., стр. 1.

[11] OВ L 161, 26.6.1999 г., стр. 1.

[12] OВ L 210, 31.7.2006 г., стр. 25.

[13] OВ L 139, 14.6.2006 г., стр. 1.

[14] OВ L 409, 30.12.2006 г., стр. 86.

[15] Все още непубликувано.